بلُّک ……
 بلُک زور زور ءَ توار کنگ ءَ اَت کہ او ازمائیل او ازمائیل اد ءَ بیا بلے ازمائیل وتی لیب ءَ گوازی یے گلا انت ازمائیل کجا کیت. من سک زھر ءَ گژّ اتگوں کہ بلُک منی زھگ ءِ
 نام ءَ ھراب کنگ ءَ انت …. من ءَ بلُکے کرّ ءَ سک تُرس ایت ھم چیاکہ من بلُک ئے کرّ ءَ رُستگ ءُ مـزن بیتگوں …پمیشکا من ءَ بلُک سک دوست بیت ھچ گُشت ئے
 نہ کن آں … مرچی من پگر کت کہ بلُک ءَ سرپد کن آں … من گُـشت کہ بلُک تو چونیـں نا بلد ئے منی زھگ ءِ نام ازمائیل نہ انت اسماعیل انت
..بلُک ئے کرّ ءَ لٹّے ایر ات بلُک ءَ چست کت ھمے لٹّ پمن بلے من درشُتاں لٹّ ءَ من ءَ نہ لگّ ات … ھمے گپ ءَ گوں بلُک ئے مجـگ ھراب بوت بلُک ءَ َ دست بُرت پہ پندول ءَ کہ تمباکے دپ ءَ کن آں بلے بلُکے تمباک ھلاس اتاں .بلُک ءَ توار کت دگہ نماسگے کہ او ازگر بیا پمن تمباکے بِگر بیار ..من ءَ کندگ اتک کہ بچار بلُک ءَ. منی زھگ َ ءَ ازمائیل کنت ءُ اصغر ءَ ازگر کنت چونیں نا بلدیں بلُکے بلے ازگر کجا کیت پہ بلُک ءَ تمباک کارایت آ وتی لیب ءِ گلا انت ..من ءَ . پہ بلُک ءَ .. . بزگ ھم بیت َ من چہ َ کسّگ ءَ وتی تمباک درکت انت ءُ شھارت انت پہ بلُکے نیمگ ءَ بلُک زھرءَ پُرّ ات دل ءَ گُـشت ئے کہ تمباکاں بزیراں بلے ھمے وھد ءَ بلُک.. وت پرستی یے جوشہ ات گُشت ئے کہ من نلوٹاں تئی تمباک ءَ .. من زانت کہ بلُک ءَ الّم تمباک ءَ پکار انت دل ءِ ماں انت بلے انو زھر پمیشکا چوش گُش ایت .. چیاکہ نشہ لاچار کنت مردم ءَ . ..من اتک ءُ بلُک ءَ تمباک دات انت بلُک ءَ پہ زھر دلی تمباکے دپ ءَ کت ..من چارت تاکہ نو بلُکے رو روشنا انت … من گُشت کہ بلُک تو مارا گوں لّٹاں ماں بستگ ما و ترا جوانیں سوج ءِ دات کہ منی زھگ ءِ نام ازمائیل نہ انت اسماعیل انت ..دگہ گپے و نہ جت … بلُک ءَ یکبرے من ءَ زھرہ زھر چار ات بلے پد ءَ دست ءِ تمباک یات اتک انت …ءُ وتی گرم جوشی یے ارادہ ءِ بدل کت ءُ پہ ساکمین دل ءِ گُش ایت ابا اے زبان کہ تئی دپ ءَ انت تو گپ کنگ ءَ ئے اے ھُدائی داد انت بلے ھمے زبان ءَ کہ تو گپ کنگءَ ئے اے گپ ترا من سوج داتگ انت ..تو کہ مرچی گوں دری زباناں چار لبز ونتگ مرچی اتکگ ءُ من ءَ سوج دئے کہ ازمائیل نہ انت اسماعیل انت؟ …
 ( عـطا کریم)